《早行有感》
清代·许珏

生年三十四，未尝离庭闱。四年游虞山，间月辄一归。

我母生我晚，拊我如婴儿。饮食必加询，冷暖为护持。

一从出门来，水陆疲奔驰。水行畏风波，陆行苦崎岖。

夜半坐车辕，冷露湿衣裾。驱蹇入水中，月黑流声嘶。

深浅不可辨，呼吸蹈危机。日午行未息，面汗皆尘缁。

欲饮不得饮，忍饥不言饥。傥体慈亲心，见此将何如。

日暮暂解装，挑镫作家书。儿行皆坦途，儿安母勿虞。

作者简介：许珏，字静山，晚号复庵，无锡人。光绪壬午举人，历官出使义国大臣。有《复庵先生集》。